ຊາວຊີເຣຍ ຫຼາຍສິບພັນຄົນ ມຸ່ງໜ້າ ສູ່ຊາຍແດນເທີກີ ຫຼົບໜີ ການໂຈມຕີ ຂອງຣັດເຊຍ
ອົບພະຍົບຊີເຣຍຫລາຍສິບພັນຄົນ ຫລົບໜີຈາກເຮືອນຊານບ້ານຊ່ອງ ໃນເມືອງອາເລັບໂປ​ ມຸ່ງໜ້າສູ່ເຂດຊາຍແດນ ທີ່ຕິດກັບເທີກີ.
ຊາວຊີເຣຍຫລາຍໆສິບພັນຄົນ ໄດ້ຫຼົບໜີຈາກເຮືອນຊານບ້ານ ຊ່ອງຂອງພວກເຂົາເຈົ້າ ຢູ່ທີ່ເມືອງອາເລັບໂປ ໃນວັນສຸກວານນີ້ ໂດຍມຸ່ງໜ້າສູ່ປະເທດເທີກີ ໃນຂະນະທີ່ຣັດເຊຍເພີ້ມທະວີການ ໂຈມຕີທາງອາກາດ ໃສ່ກຸ່ມຕໍ່ຕ້ານຕ່າງໆ ທີ່ພະຍາຍາມໂຄ່ນລົ້ມ ລັດຖະບານຂອງປະທານາທິບໍດີ Bashar al-Assad ໃນພາກ ເໜືອຂອງຊີເຣຍ ມູນນິທິບັນເທົາທຸກມະນຸດສະທຳຂອງເທີກີ ກ່າວວ່າ ມີພວກອົບ ພະຍົບ 50 ພັນຄົນ ໄດ້ໄປເຖິງຊາຍແດນຊີເຣຍ ທີ່ຕິດກັບເທີກີ ທັງໆອັງກາຣາໄດ້ປິດດ່ານຂ້າມຊາຍແດນແລະຍັງບໍ່ທັນເປັນທີ່ ຈະແຈ້ງເທື່ອວ່າອົບພະຍົບເຫຼົ່ານີ້ຈະໄດ້ຮັບອະນຸຍາດໃຫ້ຂ້າມ ເຂົ້າໄປໃນເທີກີຫຼືບໍ່ ອົງການດັ່ງກ່າວເວົ້າວ່າ ຕົນໄດ້ສ້າງສູນຕູບຜ້າຕັ້ງ ຂຶ້ນຢູ່ໃນເຂດແດນ ຊີເຣຍທີ່ຕິດກັບຊາຍແດນເພື່ອສະໜອງບ່ອນພັກເຊົາຊົ່ວຄາວ ເທີກີ ຊຶ່ງໄດ້ຮັບເອົາຊາວຊີເຣຍແລ້ວຫລາຍກວ່າ 2 ລ້ານ 5 ແສນຄົນ ນັບແຕ່ສົງຄາມກາງ ເມືອງໃນຊີເຣຍເລີ້ມຂຶ້ນເມື່ອເກືອບ 5 ປີກ່ອນກ່າວວ່າຍັງມີພວກອົບພະຍົບຕື່ມອີກຫຼາຍໆ ພັນຄົນກຳລັງມຸ່ງໜ້າສູ່ຊາຍແດນຂອງຕົນໃນເວລານີ້ ການຫລັ່ງໄຫຼເທື່ອຫລ້າສຸດຂອງພວກອົບພະຍົບທີ່ພະຍາຍາມຫຼົບໜີໄປຈາກຊີເຣຍແມ່ນມີ ຂຶ້ນໃນຂະນະທີ່ ທະຫານລັດຖະບານ ຊຶ່ງໄດ້ຮັບການສະໜັບສະໜຸນຈາກການໂຈມຕີທາງ ອາກາດຂອງຣັດເຊຍ ເລີ້ມບຸກໂຈມຕີ ເຂົ້າໄປໃນພາກເໜືອ ຂອງຊີເຣຍ ທີ່ແນໃສ່ ເພື່ອປິດ ລ້ອມເມືອງອາເລັບໂປ ຊຶ່ງເປັນຫົວເມືອງໃຫຍ່ສຸດຂອງປະເທດ ກະຊວງປ້ອງກັນປະເທດຣັດເຊຍກ່າວວ່າ ເຮືອບິນລົບຂອງຕົນໄດ້ໂຈມຕີເປົ້າໝາຍຕ່າງໆ ໃນຊີເຣຍ 875 ແຫ່ງ ໃນອາທິດນີ້ຮວມທັງການໂຈມຕີເພື່ອສະໜັບສະໜຸນທະຫານຊີເຣຍ ຢູ່ໃນພາກເໜືອຂອງປະເທດ ໃນການສູ້ລົບກັນໃນວັນສຸກວານນີ້ ອົງການຂ່າວ SANA ຂອງທາງການຊີເຣຍ ລາຍງານ ວ່າທະຫານລັດຖະບານໄດ້ເຂົ້າຍຶດເອົາບ້ານ Rityan ທີ່ຕັ້ງຢູ່ທາງທິດເໜືອຂອງເມືອງອາ ເລັບໂປໄດ້ແລ້ວ ຫລັງຈາກໄດ້ເຂົາຍຶດເອົາອີກສອງເມືອງໃນ ຕົ້ນອາທິດນີ້ ເມືອງອາເລັບໂປຊຶ່ງຄັ້ງນຶ່ງເຄີຍເປັນສູນກາງການຄ້າຂອງຊີເຣຍທີ່ມີປະຊາກອນ 2 ລ້ານຄົນກ່ອນທີ່ການ ສູ້ລົບກັນລະເບີດຂຶ້ນໃນປີ 2011 ຊຶ່ງໃນເວລານີ້ໄດ້ແບ່ງອອກເປັນສອງເຂດທີ່ລັດຖະບານ ແລະພວກຕໍ່ຕ້ານຄວບຄຸມ